b'\n_START_ARTICLE_\nUndin\xc4\x97l\xc4\x97\n_START_PARAGRAPH_\nUndin\xc4\x97l\xc4\x97 (dan. Den lille Havfrue) yra dan\xc5\xb3 ra\xc5\xa1ytojo H. K. Anderseno pasakos "Undin\xc4\x97l\xc4\x97" pagrindin\xc4\x97 veik\xc4\x97ja. Pasaka remiasi mitologine undin\xc4\x97s fig\xc5\xabra ir tapo Antonino Dvor\xc5\xbeako operos "Rusalka" libreto pagrindu._NEWLINE_Kopenhagos skulptoriaus Edvard Eriksen (1876-1959 m.) sukurta Undin\xc4\x97l\xc4\x97s skulpt\xc5\xabra tapo Kopenhagos simboliu. Undin\xc4\x97l\xc4\x97s galv\xc4\x85 jis suk\xc5\xabr\xc4\x97 pagal balerin\xc4\x85 Ellen Price (1878-1968 m.), kuri 1909 m. Kopenhagoje buvo labai m\xc4\x97giama to paties pavadinimo baleto pagrindin\xc4\x97 \xc5\xa1ok\xc4\x97ja, o k\xc5\xabn\xc4\x85 pagal savo \xc5\xbemon\xc4\x85 Eline (1881-1963 m.). Taip nutiko, nes Ellen Price nenor\xc4\x97jo pozuoti nuoga._NEWLINE_U\xc5\xbesakovu buvo mecenatas ir Kopenhagos alaus daryklos Carlsberg \xc4\xafk\xc5\xabr\xc4\x97jas Carl Jacobsen. 125 cm dyd\xc5\xbeio ir 175 kg svorio skulpt\xc5\xabros kopija 1913 m. rugpj\xc5\xab\xc4\x8dio 23 d. buvo pastatyta savo dabartin\xc4\x97je vietoje, \xc5\xa1alia pakrant\xc4\x97s promenados. Original\xc4\x85 Erikseno paveld\xc4\x97tojai saugo ne\xc5\xbeinomoje vietoje._NEWLINE_Skulpt\xc5\xabra ne kart\xc4\x85 buvo gadinama vandal\xc5\xb3. 1964 ir 1998 m. buvo nupjauta skulpt\xc5\xabros galva, vien\xc4\x85 kart\xc4\x85 jos ranka, o 2003 m., grei\xc4\x8diausiai ne be sprogmen\xc5\xb3 pagalbos skulpt\xc5\xabra numu\xc5\xa1ta nuo savo uolos. _NEWLINE_Daugelio pasaulio miest\xc5\xb3 kra\xc5\xa1tovaizd\xc4\xaf puo\xc5\xa1ia nukopijuotos ar pana\xc5\xa1ios undin\xc4\x97l\xc4\x97s. 2015 m. sausio m\xc4\x97n. Klaip\xc4\x97doje taip pat atidengta undin\xc4\x97l\xc4\x97s skulpt\xc5\xabra (autorius \xe2\x80\x93 skulpt. Klaudijus P\xc5\xabdymas). 2,0 m ilgio skulpt\xc5\xabrai i\xc5\xa1lieti sunaudota 140 kg bronzos. J\xc4\x85 miestui dovanojo Lietuvos auk\xc5\xa1toji j\xc5\xabreivyst\xc4\x97s mokykla.'